Námskeið og kynning á strandstangveiði í Snæfellsbæ „ Það var ágæt mæting og fólk virtist sýna þessu mikinn áhuga , “ segir Kristín Björg Árnadóttir verkefnisstjóri á Átthagsstofu Snæfellsbæjar en þar var haldið á sunnudaginn námskeið og kynningarfundur um verkefnið „ Strandstangveiði á Íslandi “ . Kristín Björg segir að kynningarfundurinn hafi heppnast mjög vel og var góð mæting frá hagsmunaaðilum svo sem jarðaeigendur , ferðaþjónustuaðilum og fleirum sem vildu forvitnast um strandstangveiði . Þorsteinn Geirsson verkefnastjóri kynnti verkefnið og sagði frá hvernig hugmyndin að því hefði komið til , en með honum var Peter Thain ásamt tveimur leiðsögumönnum í strandstangveiði frá Suðurnesjum . Peter fór yfir tæknina við strandstangveiðina og sýndi ljósmyndir frá veiðum af landi . Námskeiðið sóttu tólf en innifalið var kennsla í gerð veiðihnúta og poki með veiðarfærum fyrir strandstangveiðina , ásamt því að kennt var hvernig fólk ætti að beita sér við veiðarnar . Þegar búið var að fara yfir gerð veiðarfæra var farið út að Mávarhlíðarrifi og kastað þar út í sjó . Sáust þá margar góðir taktar að sögn Kristínar Bjargar . Sértaklega hafi verið gaman að fylgjast með Peter Thain kasta fleiri tugi ef ekki hundruð metra á haf út og greinilegt að mikil reynsla liggur þar að baki . Kristín Björg segir strandstangveiði dæmi um afþreyingu sem er kjörin fyrir Ísland , þar sem aðgengi að stöndum er með eindæmum gott og fjölbreytt . Veiðitíminn er frá júní til nóvember og meðal tegunda sem hægt er að fá er koli og þorskur . „ Hérna er komið tækifæri sem getur nýst sem ný dægradvöl en einnig til atvinnusköpunar og nú er það okkar að grípa tækifærið og nýta okkur það til góðs , “ segir Kristín Björg Árnadóttir .